**POSLOVNIK O RADU UPRAVE UDRUŽENjA NOVINARA SRBIJE**

**u mandatu 2021-2025.**

 Član 1.

Ovim Poslovnikom, a u skladu sa Statutom UNS-a, uređuje se način rada Uprave izabrane na redovnoj izbornoj skupštini UNS-a 29/30. maja 2021. godine u Beogradu.

 Član 2.

Sednice Uprave su po pravilu javne i u njihovom radu mogu učestvovati, bez prava odlučivanja, novinari izvan njenog sastava, članovi drugih organa Skupštine UNS, kao i novinari i stručnjaci pozvani na određene sednice za razmatranje pojedinih tačaka dnevnog reda.

 Član 3.

Sednice saziva i njima predsedava predsednik Udruženja. U slučaju sprečenosti predsednika, sednice saziva i njima predsedava jedan od potpredsednika.

Član 4.

Sednice Uprave su punovažne ako njima prisustvuje većina članova Uprave.

Član 5.

Uprava utvrđuje Dnevni red, na predlog predsedavajućeg. Članovi Uprave mogu pisanim putem pre sednice ili na samoj sednici predlagati dopunu ili izmenu Dnevnog reda.

Član 6.

Rasprava na sednici se može voditi samo po utvrđenom dnevnom redu.

Član 7.

Reč u diskusiji se može dobiti po drugi put tek pošto svi članovi Uprave prijavljeni za diskusiju iskoriste pravo diskusije.

O potrebi nastavka diskusije kao i o njenom ograničenju odlučuje Uprava.

Član 8.

Predsedavajući može oduzeti reč članu Uprave koji se u diskusiji ne pridržava odredbi ovog Poslovnika.

Član 9.

Odluke Uprave se donose javnim glasanjem.

Izuzetno, članovi Uprave mogu da odluče da se u pojedinim slučajevima odluke mogu doneti i tajnim glasanjem.

Uprava ima kvorum ako sednici prisustvuje većina članova, a odluke su punovažne ako za njih glasa većina od prisutnih članova Uprave.

Odluku o stavljanju hipoteke na imovinu donosi dve trećine od ukupnog broja članova Uprave.

Član 10.

Smatraju se punovažnim i glasovi članova Uprave koji zbog obrazložene opravdane odsutnosti ne prisustvuju sednici, ako su pre donošenja odluke u pisanoj formi (sa svojeručnim potpisom ili preko e-mail-a sa lične adrese na zvaničnu mejl adresu UNS-a press@uns.org.rs ), ili preko video poziva dali stav (glas) o određenom pitanju koje se razmatra na sednici.

Član 11.

Odluke o pojedinim pitanjima manje važnosti i kada je to neophodno zbog hitnosti mogu se doneti između dve sednice većinom glasova članova Uprave datih u pisanoj formi (poslatih sa lične e-mail adrese) u unapred datom vremenskom roku.

O odlukama donetim na način iz stava 1 predsednik je dužan da posebno obavesti članove na prvoj narednoj sednici.

Odluke Uprave koje su od bitne važnosti za funkcionisanje Udruženja, mogu se donostiti samo na unapred zakazanim sednicama Uprave, koje po potrebi mogu biti organizovane i preko ZOOM-aplikacije ili druge informatičke platforme, koja obezbeđuje istovremeno video i tonsko prisustvo i ravnopravnost učešće (predlaganje, diskusija i glasanje) svakog člana Uprave tokom sednice u realnom vremenu. Sednice preko ZOOM-aplikacije se obavezno snimaju**.**

Član 12.

Na svakoj sednici Uprave vodi se zapisnik o toku sednice (predlozi odluka, diskusije, rezultati glasanja o predloženim odlukama)

Zapisnik sa prethodne sednice usvaja se na prvoj narednoj sednici Uprave.

Član 13.

Ovaj poslovnik stupa na snagu danom usvajanja na sednici Uprave.

U Beogradu, 04. avgusta 2021.

 Udruženje novinara Srbije

 predsednik

 Živojin Rakočević